ตร. ชี้ปมขัดแย้งกลุ่มการ์ด “ราษฎร” เหตุยิงกลางม็อบวานนี้ จับตาประกาศจุดนัดหมายครั้งต่อไป
ตร. ชี้ปมขัดแย้งกลุ่มการ์ด "ราษฎร" เหตุยิงกลางม็อบค่ำวานนี้ พร้อมจับตาประกาศจุดนัดหมายครั้งต่อไป 27 พ.ย.
ตร. ชี้ปมขัดแย้งกลุ่มการ์ด "ราษฎร" เหตุยิงกลางม็อบค่ำวานนี้ พร้อมจับตาประกาศจุดนัดหมายครั้งต่อไป 27 พ.ย.
26 พ.ย. 2563

พล.ต.ต.ปิยะ ต๊ะวิชัย รองผู้บัญชาการตำรวจแห่งชาติ (รอง ผบช.น.) ในฐานะโฆษก บช.น. กล่าวถึงกรณีที่เมื่อช่วงค่ำวานนี้ (25 พ.ย.63)​ เวลาประมาณ 22.10 น. มีผู้ก่อเหตุยิงใส่ผู้ชุมนุมกลุ่มราษฎรภายหลังจากที่แกนนำประกาศการยุติชุมนุมที่บริเวณหน้าสำนักงานใหญ่ธนาคารไทยพาณิชย์ (SCB)​ รัชโยธิน ว่า เหตุดังกล่าวเป็นการขัดแย้งของกลุ่มการ์ดราษฎร คาดว่าผู้ก่อเหตุเป็นกลุ่มเทคนิคมีนบุรี และได้รับบาดเจ็บขณะถูกรุมจับตัว ส่วนผู้บาดเจ็บเป็นสมาชิกกลุ่มอาชีวะปทุม ถูกยิงได้รับบาดเจ็บที่ช่องท้อง
โดยทั้ง 2 ฝ่ายอยู่ในกลุ่มการ์ดราษฎร เข้าใจว่าคงมีปากเสียงกันและนำไปสู่เหตุยิงกัน ซึ่งผู้บาดเจ็บที่ถูกยิงได้ถูกนำตัวส่งไปรักษาที่รพ.พระราม 9 และได้รับการผ่าตัดเป็นที่เรียบร้อย ขณะนี้ปลอดภัยแล้ว
อนึ่ง วานนี้ (25 พ.ย.) กลุ่มราษฎร ได้ยุติการชุมนุมบริเวณหน้าธนาคารไทยพาณิชย์ สำนักงานใหญ่ แยกรัชโยธิน เมื่อเวลาประมาณ 21.17 น. โดยหลังยุติการชุมนุมแล้วได้เกิดเหตุวุ่นวาย โดยเมื่อเวลาประมาณ 22.10 น. มีเสียงระเบิดเกิดขึ้น และตามมาด้วยเสียงปืนอีกประมาณ 4 นัด บริเวณฝั่งเมเจอร์ รัชโยธิน ต่อมาพบว่ามีผู้ถูกยิงเข้าที่บริเวณท้องน้อยได้รับบาดเจ็บ 1 คน เป็นการ์ดอาชีวะ ถูกนำส่งโรงพยาบาลในเวลาต่อมา
ขณะเดียวกัน กลุ่มการ์ดได้ช่วยกันจับตัวผู้ต้องสงสัยที่คาดว่าจะเป็นผู้ก่อเหตุใช้อาวุธปืนยิงไว้ได้ 1 คน เมื่อตรวจสอบที่เกิดเหตุพบหัวกระสุนปืนไม่ทราบขนาดตกอยู่ในที่เกิดเหตุ 1 นัด
อย่างไรก็ตาม กลุ่มราษฎร เตรียมประกาศความเคลื่อนไหวในครั้งต่อไปในวันนี้ (26 พ.ย.)​ เวลา 12.00 น. โดยแกนนำมีการนัดหมายมวลชนเพื่อชุมนุมครั้งต่อไปในวันที่ 27 พ.ย. แต่ยังไม่ได้ระบุสถานที่การชุมนุม